
A fáradtság hatása a pilóta teljesítőképességére

   A fáradtság a modern repülés egyik legnagyobb problémája. A légiközlekedésben a térbeli dezorientáció után az alváshiány és a fáradtság játssza a legnagyobb szerepet a repülőesemények bekövetkezésében, a balesetek 15-20%-ért felelős, ezért is esett a választásunk erre a témára. Felismerése rendkívül fontos, ugyanis nincsenek előjelei és objektív módon mérni sem lehet az egyén fáradtságát.
   Fel szeretnénk hívni a figyelmet az alvásmenedzselés és a pihenőidők/szolgálati idők betartásának fontosságára a pilóták életében, amely nagyban hozzájárulhat a biztonságosabb munkavégzéshez. A fáradtságnak számos negatív hatása van, például a személyzet kevésbé éber, a veszélyt vállaló magatartás előtérbe kerül, kockázatosabb döntéseket hoznak a pilóták, hanyagabbul hajtják végre az ellenőrzéseket, eljárásokat, és sokszor nincsenek csökkent képességeik tudatában.
   10 önkéntes pilótajelölt vett részt a kísérleteinkben, melyeknek célja az volt, hogy rávilágítsanak a fáradtság repülési teljesítményre és koncentrációra gyakorolt negatív hatásaira. A vizsgálatunk kettő részből állt: egy szimulátoron végzett repülésből és egy cselekvésvizsgálón végrehajtott tesztből. A cselekvésvizsgálóval vizuális és akusztikus jelekre adott reakcióidőket mértünk pihent és fáradt állapotban, a szimulátoros repülések előtt és után. A tanszéken található szimulátorral a repülési teljesítményt, figyelmet és koordinációt vizsgáltuk. Egy 15 perces műszeres feladat lerepülése közben a magasságtartást, iránytartást, fordulók végrehajtásának és adott magasságra való emelkedésnek/süllyedésnek pontosságát figyeltük úgy, hogy a jelöltek nem kaptak visszajelzést a magasságukról, mert a magasságmérőt befagyasztottuk. Így azt is megfigyelhettük, hogy a kezdőmagassághoz képest mennyivel tértek el 15 perc elteltével, a manőverek végrehajtása után.
   Végezetül összehasonlítottuk a pihent (megfelelő mennyiségű alvás után) és fáradt (24 órás ébrenlét után) állapotban kapott eredményeket a dolgozatunkban. A cselekvésvizsgálón végzett vizsgálatokból kiderült, hogy az önkéntesek legjobban fáradtan, szimulátoros repülés után teljesítettek, és hasonlóan rosszul teljesítettek pihenten, repülés előtt és után egyaránt. A szimulátoros eredmények alapján a jelöltek 90%-a rosszabbul repült fáradtan. Az általunk felállított pontrendszer szerint a 10 önkéntes átlagos teljesítménye pihenten 66,5%-os volt, míg fáradtan ez az érték 7%-kal csökkent, 59,5%-ra. Összegezve elmondható tehát, hogy a fáradtság valóban rossz irányban befolyásolja a teljesítőképességet.



